钦定古今图书集成/历象汇编/历法典/第082卷 > 皇极门颁历作 倪元璐
## 钦定古今图书集成/历象汇编/历法典/第082卷 > 皇极门颁历作 倪元璐

凤阙开彤旭，猊炉散紫烟。六阶齐度纬，七政转玑璿。
甲历龙躔改，寅宾象魏悬。明时功在革，资始义承乾。
黑帝威初试，青皇位早传。《周官》新月令，甘氏旧星篇。
人继羲和后，书成蓂荚前。庚先三日戒，贞下一元旋。
图箓符垂赤，干支德应元。兴王惟省岁，太史又编年。
赐出黄星曜，披看绿字鲜。因知天历数，如日起虞渊。